**ΣΧΕΔΙΑΓΡΑΜΜΑ: ΑΡΧΑΪΚΗ ΕΠΟΧΗ –ΠΟΛΙΤΕΥΜΑΤΑ**

**Πολίτευμα:** τρόπος πολιτειακής οργάνωσης της πόλης –κράτους που καθορίζει τον τρόπο άσκησης εξουσίας αλλά και το βαθμό συμμετοχής του πολίτη στη διακυβέρνηση και στο δημόσιο βίο της πολιτικής κοινότητας.

Η πόλη-κράτος αποτελούσε το βασικό θεσμό πολιτικής οργάνωσης κατά την αρχαιότητα. Μέσα απ' αυτό το θεσμό λειτούργησαν οι κοινωνικοί ανταγωνισμοί και ασκήθηκε η εξουσία, από τις εκάστοτε ισχυρές κοινωνικές τάξεις. Είναι ευνόητο ότι οι κοινωνικές συγκρούσεις και οι πολιτειακές μεταβολές είχαν διαφορετική εξέλιξη σε κάθε πόλη-κράτος.

Την πορεία μεταβολής των πολιτευμάτων παρουσιάζει το ακόλουθο **θεωρητικό σχήμα:**

|  |
| --- |
| **βασιλεία => αριστοκρατία => ολιγαρχία => τυραννίδα => δημοκρατία** |

**Α.** **Πτώση της βασιλείας:** η συγκρότηση των πόλεων-κρατών συνδέεται με με την παρακμή και την πτώση της βασιλείας. **Το πολίτευμα της βασιλείας παρέμεινε μόνο σε περιοχές που διατήρησαν το φυλετικό τρόπο οργάνωσης** και δε δημιούργησαν πόλεις-κράτη, όπως π.χ. **η Ήπειρος, η Μακεδονία κ.ά.**

**Β. Μετάβαση στην αριστοκρατία: η συγκρότηση της πόλης κράτους συνέπεσε χρονικά με την ενδυνάμωση και την επικράτηση των ευγενών (ἄριστοι) και την εγκαθίδρυση των αριστοκρατικών πολιτευμάτων.** Στα αριστοκρατικά καθεστώτα η εξουσία βρισκόταν στα χέρια των αρίστων, εκείνων δηλαδή που αντλούσαν **τη δύναμη από την καταγωγή τους και την κατοχή γης.**

**Γ.1. Δεύτερος αποικισμός & κρίση της αριστοκρατικής δομής της κοινωνίας**

**√** εμφάνιση νέων κοινωνικών ομάδων (βιοτέχνες, έμποροι, ναυτικοί, τεχνίτες) με τις οικονομικές εξελίξεις που επέφερε ο δεύτερος αποικισμός,

**√** όξυνση κοινωνικού ανταγωνισμού και διεκδίκηση μέσω συγκρούσεων μεριδίου στην εξουσία από τις νέες κοινωνικές ομάδες,

**√** δημιουργία **της οπλιτικής φάλαγγας** και συμβολή της οπλιτικής φάλαγγας στην κρίση της αριστοκρατικής δομής της κοινωνίας.

√ **κωδικοποίηση εθιμικού δικαίου** & **θέσπιση γραπτών νόμων**



[**οπλιτική φάλαγγα: 1)** καινούργιο στρατιωτικό σώμα, στο οποίο ανήκαν όσοι από τους πολίτες απέκτησαν την ιδιότητα του πολεμιστή και είχαν την οικονομική ευχέρεια να εξοπλίζονται με δικά τους έξοδα. **2)** οι πολίτες στρατεύονταν για να υπηρετήσουν τις ανάγκες της πόλης – κράτους τους, δηλαδή του οργανικού συνόλου στο οποίο ανήκαν. Οι στρατιώτες αναπτύσσουν αίσθημα συλλογικής ευθύνης. Όλοι οι οπλίτες με αίσθημα συλλογικής ευθύνης αγωνίζονται από κοινού για την ανεξαρτησία και την ευημερία της πόλης κράτους χωρίς κοινωνικές διακρίσεις, **3)** η διευρυμένη συμμετοχή των πολιτών- πολεμιστών επέφερε μια γενικότερη κοινωνική εξίσωση. Στην οπλιτική φάλαγγα οι κοινωνικές διαφορές περιορίστηκαν. Η φάλαγγα των οπλιτών ανέπτυξε την ιδέα της ισότητας, ακόμη και ως προς την άσκηση της εξουσίας].

**Γ.2. Μετάβαση από την αριστοκρατία στην ολιγαρχία:** Στα τέλη του 7ου αι. π.Χ. και τις αρχές του 6ου αι. π.Χ. οι διαφορές οξύνθηκαν και οι αγώνες μεταξύ των ευγενών από τη μία πλευρά και των πλουσίων και του πλήθους από την άλλη έγιναν ιδιαίτερα σκληροί. Η ολιγαρχία διαδέχεται την αριστοκρατία. Με την ανάπτυξη του εμπορίου και την ευρεία χρήση του νομίσματος δημιουργήθηκε μια νέα τάξη, **οι «ολίγοι»,** οι οποίοι με τη δύναμη του χρήματος αφαίρεσαν την εξουσία από τους αριστοκράτες. Οι λίγοι αυτοί επέβαλαν τη δική τους εξουσία και το πολίτευμα έγινε **ολιγαρχικό.** Κριτήριο για συμμετοχή στην εξουσία δεν ήταν πια η καταγωγή αλλά ο πλούτος.

**Κωδικοποίηση άγραφου, εθιμικού δικαίου & καταγραφή νόμων:** η κοινωνική ένταση και οι συγκρούσεις μεταξύ των ευγενών και των πλουσίων και του πλήθους αντιμετωπίστηκαν εν μέρει με την κωδικοποίηση του εθιμικού δικαίου και την καταγραφή των νόμων. Η θέσπιση των γραπτών νόμων ανατέθηκεσε πρόσωπα κοινής αποδοχής, προερχόμενα κυρίως από την τάξη των ευγενών. Πρόκειται για τους γνωστούς **νομοθέτες** ή **αισυμνήτες**, όπως ο **Ζάλευκος και ο Χαρώνδας** στις αποικίες της Δύσης, ο **Πιττακός στη Μυτιλήνη**, **ο Λυκούργος στη Σπάρτη**, **ο Δράκων και ο Σόλων** στην Αθήνα.

**Σημασία θέσπισης των γραπτών νόμων: 1) Με την καταγραφή των νόμων στις περισσότερες πόλεις διευρύνθηκε η πολιτική βάση,** εφόσον η συμμετοχή στη διακυβέρνηση της πολιτείας έγινε ανάλογα με την οικονομική κατάσταση των πολιτών, όπως συνέβη στην Αθήνα με τη νομοθεσία του Σόλωνα. 2) Το πολίτευμα κατ' αυτόν τον τρόπο μεταβλήθηκε σε **ολιγαρχικό**  ή, όπως ονομάστηκε διαφορετικά, **τιμοκρατικό (ή έκ τιμημάτων πολιτεία), επειδή κριτήριο της διάκρισης των πολιτών ήταν τα «τιμήματα», δηλαδή το εισόδημα.**

**Δ. Μετάβαση από την ολιγαρχία στην τυραννίδα**

|  |
| --- |
| **Τύραννος:** η λέξη «τύραννος» ήταν μάλλον λυδικής προέλευσης. **Οι τύραννοι** ήταν φιλόδοξα άτομα – συνήθως ευγενείς- που κέρδισαν την εμπιστοσύνη των κατώτερων, λαϊκών κοινωνικών ομάδων και με την λαϊκή υποστήριξη πήραν την εξουσία στα χέρια τους. Ορισμένοι από τους τυράννους αναδείχθηκαν σε καλούς ηγέτες, που φρόντισαν για την ανάπτυξη της πόλης τους και τη βελτίωση των συνθηκών ζωής των πολιτών. |

**√** Η επικράτηση των «ολίγων» όμως δεν έδωσε λύσεις στα προβλήματα του πλήθους. Οι αντιθέσεις διατηρήθηκαν και σε ορισμένες περιπτώσεις υποδαυλίστηκαν από πρόσωπα που ήθελαν να εκμεταλλευτούν τις κοινωνικές αναταραχές για να επιβάλουν τη δική τους εξουσία. Τέτοια πρόσωπα συνήθως ήταν ευγενείς που είχαν αναδειχθεί ηγέτες των κατώτερων κοινωνικών ομάδων, με την υποστήριξη των οποίων κατόρθωναν να καταλάβουν την εξουσία.

**√** Η προσωπική εξουσία που επέβαλλαν ονομαζόταν **τυραννίδα**.

**√** Ορισμένοι από τους τυράννους αναδείχθηκαν σε καλούς ηγέτες, που φρόντισαν για την ανάπτυξη της πόλης τους και τη βελτίωση των συνθηκών ζωής των πολιτών. Χαρακτηριστικές περιπτώσεις τυράννων ήταν ο Πολυκράτης στη Σάμο, ο Περίανδρος στην Κόρινθο, ο Θεαγένης στα Μέγαρα, ο Πεισίστρατος στην Αθήνα κ.ά.

**Ε. Σε ορισμένες πόλεις (π.χ. Αθήνα) μετάβαση από την τυραννίδα στη δημοκρατία**

Η εξέλιξη των πολιτευμάτων δεν σημειώθηκε σε όλες τις πόλεις – κράτη με την ίδια ακολουθία. Μετά την πτώση των τυραννικών καθεστώτων, περίπου στα τέλη του 6ου αι. π.Χ., στις περισσότερες πόλεις επιβλήθηκαν εκ νέου ολιγαρχικά καθεστώτα, σε άλλες, όμως, όπως για παράδειγμα στην Αθήνα, έγιναν μεταρρυθμιστικές νομοθετικές προσπάθειες που άνοιξαν το δρόμο προς τη δημοκρατία (μεταρρύθμιση του Κλεισθένη). Σε άλλα ελληνικά κράτη, όπως στη Μακεδονία διατηρήθηκε το πολίτευμα της βασιλείας.

**Δημοκρατικό πολίτευμα:** στο πολίτευμα αυτό κυρίαρχο πολιτειακό όργανο αναδεικνύεται η **εκκλησία του δήμου**, δηλαδή η συνέλευση όλων των ενήλικων κατοίκων που είχαν πολιτικά δικαιώματα. Σε κάθε πολίτη δινόταν η δυνατότητα να παίρνει το λόγο, να διατυπώνει ελεύθερα την άποψή του (**ισηγορία**), και να συμμετέχει στη διαμόρφωση και στην ψήφιση των νόμων (**ισονομία**).

**…………………………………………………………………………………………………..**

Στη διάρκεια της αρχαϊκής εποχής κάθε πόλη-κράτος **παγίωσε μέσα από κοινωνικές ανακατατάξεις και «στάσεις» ένα σύστημα διακυβέρνησης.** Οι πιο χαρακτηριστικές περιπτώσεις είναι της Σπάρτης και της Αθήνας. **Η Σπάρτη κατά τον 7ο αι. π.Χ. διαμόρφωσε ένα ολιγαρχικό πολίτευμα, το οποίο διατήρησε μέχρι τη ρωμαϊκή κατάκτηση**, το 2ο αι. π.Χ. Αντίθετα, **η Αθήνα διήνυσε όλο το φάσμα των πολιτειακών εξελίξεων, από την αριστοκρατική οργάνωση τον 7ο αι. π.Χ. μέχρι τη θεμελίωση της δημοκρατίας στα τέλη του 6ου αι. π.Χ.**